钦定古今图书集成/明伦汇编/闺媛典/第119卷 > 曹文叔妻夏侯氏
## 钦定古今图书集成/明伦汇编/闺媛典/第119卷 > 曹文叔妻夏侯氏

按《三国魏志曹爽传》注：皇甫谧《列女传》曰：“爽从弟文
叔，妻谯郡夏侯文宁之女，名令女。文叔早死，服阕，自
以年少无子，恐家必嫁己，乃断发以为信。其后家果
欲嫁之。令女闻，即复以刀截两耳，居止常依爽。及爽
被诛，曹氏尽死，令女叔父上书与曹氏绝婚彊，迎令
女归。时文宁为梁相，怜其少执义，又曹氏无遗类，冀”
其意沮，迺微使人讽之。令女叹且泣曰：“吾亦惟之，许
之是也。”家以为信，防之少懈，令女于是窃入寝室，以
刀断鼻，蒙被而卧。其母呼与语，不应。发被视之，血流
满床席。举家惊惶，奔往视之，莫不酸鼻。或谓之曰：“人
生世间，如轻尘栖弱草耳，何至辛苦迺尔？且夫家夷
灭已尽，守此欲谁为哉？”令女曰：“闻仁者不以盛衰改节，义者不以存亡易心。曹氏前盛之时，尚欲保终，况
今衰亡，何忍弃之？禽兽之行，吾岂为乎？”司马宣王闻
而嘉之，听使乞子字养为曹氏后，名显于世。